
Budgetloven blev vedtaget af et bredt flertal i Folketinget i juni 2012 og har haft 
virkning fra finansåret 2014. Budgetloven implementerer EU’s Finanspagt i dansk 
lovgivning, herunder med en budgetbalanceregel og en automatisk korrektionsme- 
kanisme som de primære elementer. 


Budgetloven er udformet således, at underskudsgrænsen for den strukturelle saldo 
skal overholdes på finanslovforslaget for hvert år medmindre der foreligger excep- 
tionelle omstændigheder. Korrektionsmekanismen i budgetloven er således grund- 
læggende en ex-ante mekanisme, dvs. den har et fremadskuende sigte og forebyg- 
ger afvigelser før de opstår. 


Budgetloven tager hensyn til, at der kan opstå situationer, hvor der vil være behov 
for at kunne fravige de almindelige finanspolitiske rammer. Det fremgår af bud- 
getlovens § 2, at budgetbalancekravet midlertidigt kan afviges, hvis der foreligger 
exceptionelle omstændigheder og forudsat, at den midlertidige afvigelse ikke brin- 
ger den finanspolitiske holdbarhed i fare. Ved exceptionelle omstændigheder for- 
stås enten 


1. en usædvanlig begivenhed, der ligger uden for statens kontrol, og som har af- 
gørende virkning på den offentlige saldo 


2. perioder med et alvorligt økonomisk tilbageslag som fastsat i Stabilitets- og 
Vækstpagten 


For så vidt angår exceptionelle omstændigheder i form af en usædvanlig begiven- 
hed uden for statens kontrol, tilsiger EU-reglerne i Stabilitets- og Vækstpagten, at 
midlertidige udgifter direkte relateret til den konkrete hændelse kan afholdes ud 
over de gældende finanspolitiske rammer. I relation til budgetloven vil den struk- 
turelle saldo dermed kunne svækkes ud over underskudsgrænsen svarende til de 
konkrete merudgifter. 


Finansministeriet vurderer, at den aktuelle situation afledt af den russiske invasion 
af Ukraine med heraf følgende markant tilstrømning af flygtninge til Danmark, 
akut behov for opskalering af det sikkerhedspolitiske beredskab og meget store 
stigninger i energipriserne mv. udgør en usædvanlig begivenhed uden for statens 
kontrol, og som har en afgørende virkning på de samlede offentlige finanser, jf. 
budgetlovens § 2 stk. 5-6. 

